**Antonio Dorado Fidalgo**, nado en Outeiro (Sanguñedo, Verea) en 1929 e finado en Ourense o 22 de xaneiro de 2021, foi un mestre, comerciante e político galego independente, alcalde de Verea dende 1979 ata 1987. Foi o primeiro alcalde do período democrático tras a transición democrática.

Traxectoria vital
-----------------

Residiu a meirande parte da súa vida no lugar de Sanguñedo da parroquia homónima. Estudou o bacharelato en Celanova e aprobou o exame en Ourense. Despois dos seus estudos, fixo o servizo militar na Coruña, como sarxento no Exército de Terra de España. Ao rematar o servizo volveu a súa aldea natal onde exerceu de mestre por setecentas pesetas ao mes. Casou con vinte e seis anos na parroquia de Rairiz de Veiga. Posteriormente emigrou só a Venezuela para exercer de mestre nos Salesianos durante tres anos, grazas a isto comezou a enviar diñeiro a Galicia para a súa muller e máis a súa nai. Co aforrado durante este período alugou un posto no mercado de Valencia, reconverténdose en comerciante, actividade a que se dedicou durante catro anos. Volveu a Galicia tras sete anos na emigración, fíxoo polo porto de Vigo onde o esperaba a súa muller Mercedes e o seu fillo máis vello Jose Antonio. Cando chegou á súa terra investiu o gañado en abrir un ultramarinos e máis un bar coa súa muller en Sanguñedo, negocio que foi rexentado por ambos ata a súa xubilación.

Traxectoria política
--------------------

Concelleiro en Verea, en 1979 encabezou a lista independente nas primeiras eleccións democráticas e foi elixido alcalde con maioría de sete concelleiros. En canto colleu o bastón de mando a súa primeira medida foi a loita contra a pobreza no Concello. Empregaba diñeiro do concello para axudar aos máis necesitados e que puideran arranxar os papeis das axudas de beneficencia. A súa obra principal como alcalde foi o asfaltado dos camiños máis transitados, converténdoos en estradas, en tempos en que era a propia veciñanza a que facían o traballo co material facilitado polo Concello. Tamén se abriron moitos camiños de monte. Fomentou a práctica do fútbol, preparando campos nalgunhas aldeas e que, aínda que hoxe caeron no abandono, no pasado eran un lugar de lecer e reunión para a mocidade local. Nas eleccións municipais de 1983 encabezou de novo a candidatura independente e repetiu a alcaldía de Verea, de novo con sete concelleiros.

Foi sucedido en 1987 por Manuel Nieto Rivero do PSdeG-PSOE tras non ser capaz de acadar a maioría absoluta por un concelleiro ao presentarse pola lista da CPG. Os pactos entre as restantes forzas políticas nomearon o seu sucesor, a pesar de que obtivera soamente dous concelleiros. A comezos de 1990 uniuse a Centristas de Galicia de Vitorino Núñez. En 1991 encabezou a coalición desta formación con Coalición Galega e CDS, Converxencia Centrista, sen recuperala alcaldía dado que o socialista Nieto Rivero logrou a maioría absoluta. A partir daquí comezaría a súa retirada da política.

Galería de imaxes
-----------------

* Casa e negocio familiar da familia Dorado.Casa e negocio familiar da familia Dorado.
* Campo de fútbol de Verea.Campo de fútbol de Verea.
* Antonio diante do seu Land Rover Santana. (apróx. 1980)Antonio diante do seu Land Rover Santana. (apróx. 1980)

Notas
-----

1. ↑  Región, La (2021-01-24). "Verea despide a Antonio Dorado, el primer alcalde de la democracia". *La Región* (en castelán). Consultado o 2021-01-24.
2. ↑  "Resultados Elecciones Municipales 1979 | datoselecciones.com". *www.datoselecciones.com*. Consultado o 2021-01-24.
3. ↑  "Adiós al primer regidor de la democracia en Verea". *La Voz de Galicia* (en castelán). 2021-01-24. Consultado o 2021-01-24.
4. ↑  "Elecciones Municipales 1983 | datoselecciones.com". *www.datoselecciones.com*. Consultado o 2021-01-24.
5. ↑  "Resultados Elecciones Municipales 1987 | datoselecciones.com". *www.datoselecciones.com*. Consultado o 2021-01-24.

Véxase tamén
------------

### Outros artigos

* Eleccións municipais en Verea

### Ligazóns externas

* Eleccións municipais en Verea 1979
* Eleccións municipais en Verea 1983
* Eleccións municipais en Verea 1987

|  |  |  |
| --- | --- | --- |
| Predecesor:**Serafín Pérez Rodríguez** |  **Alcalde de Verea** 1979 - 1987 | Sucesor:**Manuel Nieto Rivero** |